
PROIECT

PARLAMENTUL ROMÂNIEI

CAMERA DEPUTAŢILOR
SENATUL 

L E G E A

bugetului de stat pe anul 2002

Parlamentul României adoptă prezenta lege.

Capitolul I

Dispoziţii generale

Art.1. - Obiectul prezentei legi îl constituie stabilirea volumului veniturilor şi a structurii acestora pe surse şi al cheltuielilor, pe destinaţii, pentru bugetul de stat şi bugetele fondurilor speciale, a sumelor alocate din credite externe, venituri extrabugetare şi fonduri externe nerambursabile, pentru anul 2002, precum şi responsabilităţile instituţiilor publice implicate în procesul de execuţie bugetară.

Art.2. - Bugetul de stat autorizează fluxurile financiare publice de formare a veniturilor şi de repartizare a acestora pe destinaţii şi ordonatori principali de credite în conformitate cu obiectivele de dezvoltare economico-socială a ţării şi ale politicii financiare specifice anului 2002.

Art.3. - (1) Estimarea veniturilor bugetare pentru anul 2002 a fost realizată pe baza proiecţiei indicatorilor macroeconomici.

(2) Sinteza bugetului de stat pe anul 2002, detaliată, la venituri, pe capitole şi subcapitole, iar la cheltuieli, pe părţi, capitole, subcapitole, titluri, articole, precum şi alineate, după caz, este prevăzută în anexa nr.1.

(3) Bugetul de stat pe anul 2002 se stabileşte la venituri în sumă de 178.860,4 miliarde lei, iar la cheltuieli, în sumă de 238.270,5 miliarde lei, cu un deficit de 59.410,1 miliarde lei.

(4) Sinteza cheltuielilor bugetare pe anul 2002, pe surse de finanţare, cu detalierea pe capitole, subcapitole, titluri şi alineate, după caz, este prevăzută în anexa nr.2.

(5) Bugetele ordonatorilor principali de credite sunt prevăzute în anexa nr.3.
(6) Veniturile proprii, alocaţiile de la bugetul de stat şi cheltuielile ce se suportă din acestea, veniturile şi cheltuielile gestionate în regim extrabugetar, intrările de credite externe, precum şi cheltuielile din fonduri externe nerambursabile sunt prevăzute în anexele la bugetele ordonatorilor principali de credite.
(7) Bugetele fondurilor speciale sunt prevăzute în anexele nr.12-15.

Capitolul II

Structura şi regimul veniturilor bugetare

Art.4. - Constituirea resurselor financiare publice se face pe seama impozitelor, taxelor, contribuţiilor şi veniturilor nefiscale, prelevate de la persoanele juridice şi fizice.

Art.5. - Încasarea impozitelor, taxelor, contribuţiilor şi a celorlalte venituri ale bugetului de stat, ale bugetelor locale şi ale bugetelor fondurilor speciale pe anul 2002, de orice natură şi provenienţă, se efectuează în conformitate cu prevederile legale în vigoare, precum şi potrivit dispoziţiilor prezentei legi.

Art.6. - (1) Impozitele, taxele şi celelalte venituri, precum şi actele normative care le reglementează, în baza cărora se fac încasări în anul 2002 la bugetul de stat, bugetele locale şi bugetele fondurilor speciale, după caz, sunt prevăzute în anexa nr.4.

(2) Controlul fiscal pentru stabilirea, urmărirea şi încasarea debitelor pe anii precedenţi, în limita perioadei de prescripţie, se efectuează, potrivit prevederilor actelor normative în vigoare, la data operaţiunilor supuse controlului.
Art.7. - Impozitele care se cuprind la capitolul “Impozitul pe venit”, restante la 31 decembrie 1999 şi neîncasate până la 31 decembrie 2001, se încasează şi se înregistrează în anul 2002 la aceleaşi bugete şi subdiviziuni la care au fost datorate.

Art.8. - Veniturile bugetului de stat pe anul 2002 sunt în sumă de 178.860,4 miliarde lei şi se prezintă astfel:

- miliarde lei -

VENITURI - TOTAL
178.860,4

din care:



Venituri curente
178.060,7


   din acestea:



   a) venituri fiscale:
168.446,5



- impozite directe
46.123,4



   din care:




   - impozitul pe profit
32.905,0



   - impozitul pe venit
43.863,0



         - cote şi sume defalcate din impozitul pe venit




           pentru bugetele locale (se scad)
-38.404,9



- impozite indirecte
122.323,1



   din care:




   - taxa pe valoarea adăugată
62.163,3



         - taxa pe valoarea adăugată încasată
93.382,0



         - sume defalcate din taxa pe valoarea adăugată 




           pentru bugetele locale (se scad)
-31.218,7



   - accize
38.252,0



   - taxe vamale
9.506,0


   b) venituri nefiscale:
9.614,2


Venituri din capital
170,0


Donaţii şi sponsorizări
2,0


Încasări din rambursarea împrumuturilor acordate
627,7

Capitolul III

Regimul şi destinaţiile cheltuielilor bugetare

Art.9. - Cheltuielile prevăzute în bugetul de stat pe anul 2002 reprezintă limite maxime care nu pot fi depăşite, iar modificarea lor se va face în condiţiile legii. Angajarea, contractarea de lucrări, bunuri şi servicii, precum şi efectuarea de cheltuieli de către ordonatorii de credite se fac numai cu respectarea prevederilor legale şi în limita creditelor bugetare aprobate.

Art.10. - În vederea încadrării în nivelul deficitului aprobat prin prezenta lege, Guvernul, la propunerea Ministerului Finanţelor Publice, poate limita deschiderile de credite bugetare pentru efectuarea cheltuielilor bugetare sub nivelurile aprobate, corespunzător veniturilor încasate, cheltuielilor efectuate şi prognozei realizării acestora până la sfârşitul anului. 

Art.11. - În structură economică cheltuielile bugetului de stat pe anul 2002 în sumă de 238.270,5 miliarde lei se prezintă astfel:
- miliarde lei -

CHELTUIELI - TOTAL
238.270,5

din care:


1. Cheltuieli curente
199.139,6

    din acestea:


    a) cheltuieli de personal
35.472,8

    b) cheltuieli materiale şi servicii
24.276,0

    c) subvenţii
10.828,6

    d) prime acordate producătorilor agricoli
701,0

    e) transferuri
64.311,2

    f) dobânzi aferente datoriei publice şi alte cheltuieli
61.712,2

    g) rezerve
1.837,8

2. Cheltuieli de capital
14.290,1

3. Împrumuturi acordate
102,7

4. Rambursări de credite, plăţi de dobânzi şi comisioane


    la credite
24.738,1

    din acestea:


    a) rambursări de credite externe
17.870,2

    b) plăţi de dobânzi şi comisioane la credite externe
6.867,9

Art.12. - (1) Ordonatorii principali de credite au obligaţia să se încadreze în cheltuielile de personal, numărul maxim de posturi şi în structura acestora, prevăzute pentru fiecare în anexa nr.3, prin stabilirea şi comunicarea numărului de posturi, salariilor de bază, indemnizaţiilor de conducere şi celorlalte elemente ale sistemului de salarizare, prevăzute de lege, ordonatorilor secundari, iar aceştia ordonatorilor terţiari de credite bugetare.

(2) Sumele aferente creşterilor salariale în raport cu rata inflaţiei sunt prevăzute în bugetele ordonatorilor principali de credite la articolul bugetar “Cheltuieli cu salariile”, alineatul “Alte drepturi salariale” şi se vor utiliza în condiţiile stabilite potrivit legii.

(3) În limita cheltuielilor de personal şi a numărului maxim de posturi ordonatorii principali de credite vor aproba, în termen de 15 zile de la data publicării prezentei legi în Monitorul Oficial al României, Partea I, statele de funcţii, numai cu avizul Ministerului Muncii şi Solidarităţii Sociale. Un exemplar din statele de funcţii ale ordonatorilor principali de credite şi statele de personal centralizate, pentru instituţiile din subordinea acestora, se vor depune la Ministerul Finanţelor Publice în termen de 15 zile de la aprobarea acestora. Aceste prevederi nu se aplică în cazul ordonatorilor principali de credite de la Camera Deputaţilor, Senat şi Administraţia Prezidenţială.
(4) Termenele prevăzute la art.III din Ordonanţa de urgenţă a Guvernului nr.33/2001 privind unele măsuri referitoare la salarizarea funcţionarilor publici şi a altor categorii de personal din sectorul bugetar, precum şi a personalului din organele autorităţii judecătoreşti, aprobată prin Legea nr.386/2001, se prelungesc până la data de 31 decembrie 2002.
(5) Plata premiului anual aferent anului 2002 pentru personalul din instituţiile publice finanţate integral sau din venituri extrabugetare şi alocaţii din bugetul de stat şi bugetele locale se efectuează din prevederile bugetare pe anul 2003, începând cu luna ianuarie 2003.
(6) Din bugetele pe anul 2002 ale instituţiilor publice prevăzute la alin.(5) se asigură plata premiului anual aferent anului 2001.
Art.13. - Cheltuielile pentru deplasări, detaşări, transferări, prevăzute în bugetul de stat pe anul 2002, nu pot fi majorate, în condiţiile legii, prin virări de credite bugetare de la alte articole de cheltuieli, cu excepţia virărilor de la un alineat la altul, în limita sumelor totale prevăzute cu această destinaţie, cu aprobarea ordonatorului principal de credite. 

Art.14. - În vederea monitorizării cheltuielilor de personal prevăzute în bugetul de stat, ordonatorii principali de credite bugetare au următoarele obligaţii:

a) vor prezenta Ministerului Finanţelor Publice, în termen de 15 zile de la publicarea prezentei legi în Monitorul Oficial al României, Partea I, situaţia privind repartizarea pe fiecare lună a cheltuielilor de personal aprobate, având în vedere asigurarea condiţiilor de desfăşurare a activităţii potrivit atribuţiilor stricte ale acestora până la sfârşitul anului;

b) vor asigura ca drepturile stabilite şi plăţile de casă aferente cheltuielilor de personal, cumulate de la începutul anului, să nu depăşească sumele repartizate potrivit lit.a) pentru perioada respectivă;

c) lunar vor raporta plăţile de casă aferente cheltuielilor de personal, la datele şi în structura, stabilite prin ordin al ministrului finanţelor publice, care va fi emis în termen de 5 zile de la data publicării prezentei legi în Monitorul Oficial al României, Partea I.

Art.15. - (1) Cheltuielile pentru autorităţile publice, care se finanţează de la bugetul de stat pe anul 2002, se stabilesc în sumă de 14.244,6 miliarde lei, din care: 8.994,9 miliarde lei cheltuieli de personal, 2.734,9 miliarde lei cheltuieli materiale şi servicii, 34,2 miliarde lei alocaţii de la buget pentru instituţii publice, 770,1 miliarde lei transferuri, 944,0 miliarde lei cheltuieli de capital, 766,5 miliarde lei rambursări de credite şi plăţi de dobânzi şi comisioane aferente acestora.
(2) Cheltuielile pentru autorităţile publice sunt în sumă de 1.146,5 miliarde lei pentru Camera Deputaţilor, 528,0 miliarde lei pentru Senat, 106,5 miliarde lei pentru Administraţia Prezidenţială, 52,4 miliarde lei pentru Curtea Constituţională, 472,5 miliarde lei pentru Curtea de Conturi, 4.689,1 miliarde lei pentru autoritatea judecătorească, 34,6 miliarde lei pentru Consiliul Legislativ, 21,8 miliarde lei pentru Avocatul Poporului, 74,5 miliarde lei pentru Consiliul Naţional pentru Studierea Arhivelor Securităţii, 34,9 miliarde lei pentru Consiliul Concurenţei, 7.083,8 miliarde lei pentru administraţia publică centrală, din care: 265,6 miliarde lei pentru Secretariatul General al Guvernului şi 6.818,2 miliarde lei pentru ministere şi celelalte autorităţi ale administraţiei publice centrale de specialitate.

(3) Administraţia Prezidenţială poate să deconteze, în limitele prevăzute de dispoziţiile legale, cheltuielile de transport, cazare şi alte cheltuieli pentru membrii delegaţiilor oficiale, reprezentanţii unor instituţii şi reprezentanţii mass-media, care nu sunt salariaţii Administraţiei Prezidenţiale şi care îl însoţesc pe Preşedintele României în vizitele pe care le efectuează în străinătate, de la titlul “Cheltuieli materiale şi servicii”, articolul “Alte cheltuieli”. Cheltuielile aferente deplasărilor efectuate de personalul Administraţiei Prezidenţiale se suportă de la acelaşi articol de cheltuieli. Administraţia Prezidenţială poate solicita instituţiilor reprezentate în delegaţiile oficiale conduse de Preşedintele României, care se deplasează în străinătate, decontarea cheltuielilor de transport ce le revin din costul total al prestaţiilor realizate cu aeronavele speciale avute la dispoziţie.

(4) Cheltuielile de întreţinere şi reparaţii ale bunurilor din patrimoniul administrat de Camera Deputaţilor, repartizate în scopul exercitării mandatului de către deputaţi în circumscripţiile electorale, sunt cuprinse în bugetul Camerei Deputaţilor la titlul “Cheltuieli materiale şi servicii”.

(5) Cheltuielile pentru exploatarea şi întreţinerea Clubului Parlamentarilor Români şi a cabinetului medical din cadrul Camerei Deputaţilor se suportă din bugetul acesteia. Cheltuielile pentru exploatarea şi întreţinerea cabinetului medical din cadrul Senatului se suportă din bugetul acestuia.
(6) Veniturile realizate de Camera Deputaţilor, respectiv de Senat, vor fi reţinute integral de către acestea pentru acoperirea unor cheltuieli curente şi de capital aferente acţiunilor şi activităţilor extrabugetare, organizate cu aprobarea Biroului permanent al Camerei Deputaţilor, respectiv al Senatului. Administrarea, contabilizarea şi raportarea veniturilor şi cheltuielilor respective se vor realiza în regim extrabugetar, iar disponibilităţile de la sfârşitul anului se vor reporta în anul următor, pentru a fi cheltuite cu aceleaşi destinaţii. Biroul permanent al Camerei Deputaţilor, respectiv al Senatului  poate aproba utilizarea încasărilor în lei sau în valută şi pentru alte destinaţii, în condiţiile legii.

(7) La determinarea nivelului cheltuielilor materiale şi servicii şi al cheltuielilor de capital din bugetul Ministerului Justiţiei au fost avute în vedere şi sumele rămase neutilizate din anii precedenţi, realizate, potrivit Legii nr.146/1997, din taxele judiciare de timbru.

(8) Pentru aplicarea prevederilor Legii nr.406/2001 privind acordarea unor drepturi persoanelor care au avut calitatea de şef al statului român, sunt cuprinse fonduri în bugetele Administraţiei Prezidenţiale, Secretariatului General al Guvernului şi Serviciului de Protecţie şi Pază.

(9) Personalul aferent cabinetelor de lucru ale persoanelor care au avut calitatea de şef al statului român nu este cuprins în numărul maxim de posturi pe anul 2002 aferent Administraţiei Prezidenţiale.

Art.16. - (1) Cheltuielile pentru apărare, ordine publică şi siguranţă naţională, care se finanţează de la bugetul de stat pe anul 2002, se stabilesc în sumă de 48.178,5 miliarde lei, din care: 20.278,6 miliarde lei cheltuieli de personal, 13.202,2 miliarde lei cheltuieli materiale şi servicii, 2.442,1 miliarde lei alocaţii de la buget pentru instituţii publice, 1.681,3 miliarde lei transferuri, 1.446,8 miliarde lei cheltuieli de capital şi 9.127,5 miliarde lei rambursări de credite şi plăţi de dobânzi şi comisioane aferente acestora.

(2) Cheltuielile pentru apărare naţională se stabilesc în sumă de 23.261,1 miliarde lei, în care se cuprind şi cheltuielile privind asigurarea interoperabilităţii în cadrul acţiunilor de integrare euroatlantică, pentru participarea la operaţiuni de menţinere a păcii în curs de desfăşurare, pentru participarea armatei române în cadrul Programului “Parteneriat pentru Pace”, pentru constituirea forţei de reacţie rapidă, precum şi pentru alte acţiuni, aprobate în condiţiile legii.

(3) Cheltuielile pentru ordine publică şi siguranţă naţională se stabilesc în sumă de 24.917,4 miliarde lei.

(4) Cheltuielile pentru pregătirea personalului în instituţiile militare de învăţământ se suportă de către ordonatorii principali de credite care au în subordine astfel de unităţi de învăţământ, indiferent de instituţiile publice de apărare naţională, ordine publică şi siguranţă naţională din care face parte personalul militar şcolarizat.

(5) Preluarea activităţilor prevăzute de Ordonanţa Guvernului nr.83/2001 privind înfiinţarea şi funcţionarea serviciilor publice comunitare pentru eliberarea şi evidenţa paşapoartelor se va face în cursul anului 2002, pe baza protocoalelor de predare-primire încheiate între Ministerul de Interne şi Ministerul Administraţiei Publice, după aprobarea acestora prin hotărâre a Guvernului. Se autorizează Ministerul Finanţelor Publice ca, la solicitarea justificată a celor două ministere, să introducă modificările corespunzătoare în bugetele acestora.

 Art.17. - (1) Cheltuielile social-culturale, care se finanţează de la bugetul de stat pe anul 2002, se stabilesc în sumă de 53.140,5 miliarde lei, din care: 3.801,0 miliarde lei cheltuieli de personal, 5.446,5 miliarde lei cheltuieli materiale şi servicii, 2.071,3 miliarde lei alocaţii de la buget pentru instituţii publice, 33.835,6 miliarde lei transferuri, 2.997,5 miliarde lei cheltuieli de capital şi 4.988,6 miliarde lei rambursări de credite şi plăţi de dobânzi şi comisioane aferente acestora.

(2) Cheltuielile social-culturale pe capitole de cheltuieli sunt în sumă de 12.460,7 miliarde lei pentru învăţământ, 9.811,9 miliarde lei pentru sănătate, 3.789,4 miliarde lei pentru cultură, religie şi acţiuni privind activitatea sportivă şi de tineret şi 27.078,5 miliarde lei pentru asistenţă socială, alocaţii, pensii, ajutoare şi indemnizaţii.

(3) În bugetul Ministerului Educaţiei şi Cercetării, la cap.57.01 “Învăţământ”, titlul “Cheltuieli materiale şi servicii” sunt prevăzute sume ce se acordă sub formă de ajutoare, cu ocazia începerii anului şcolar 2002/2003, unor categorii de elevi care provin din familii cu venituri reduse şi pentru asigurarea manualelor şcolare în condiţiile prevăzute la art.174 din Legea învăţământului, nr.84/1995, republicată, iar la titlul “Cheltuieli de capital” sunt prevăzute sume pentru achiziţionarea de mijloace auto pentru transportul elevilor şi pentru dotarea cu calculatoare a instituţiilor de învăţământ preuniversitar de stat, care vor fi transferate unităţilor beneficiare.

(4) Din sumele prevăzute în bugetul Ministerului Educaţiei şi Cercetării se suportă şi bursele studenţilor din Republica Moldova, acordate potrivit dispoziţiilor legale.

(5) Guvernul poate garanta credite externe, în limita a 150,0 milioane dolari S.U.A., contractate de către instituţiile de învăţământ superior de stat pe bază de proiecte, în condiţiile legii.

(6) În bugetul Ministerului Muncii şi Solidarităţii Sociale sunt cuprinse şi fonduri pentru plata contribuţiilor care revin statului român în baza acordurilor încheiate cu alte state pe linia acordării de asistenţă medicală.
(7) Transferurile prevăzute în bugetul Ministerului Informaţiilor Publice se utilizează pe destinaţiile prevăzute în anexa nr.3/33.

(8) Din bugetul Ministerului Lucrărilor Publice, Transporturilor şi Locuinţei, de la cap.60.01 “Asistenţă socială, alocaţii, pensii, ajutoare şi indemnizaţii”, titlul “Cheltuieli materiale şi servicii” se finanţează cheltuielile aferente gratuităţilor şi reducerilor la transportul pe calea ferată, metrou, auto şi naval de care beneficiază, în condiţiile legii, persoanele ale căror drepturi sunt stabilite prin Legea nr.42/1990 pentru cinstirea eroilor-martiri şi acordarea unor drepturi urmaşilor acestora, răniţilor, precum şi luptătorilor pentru victoria Revoluţiei din decembrie 1989, republicată, cu modificările şi completările ulterioare, prin Legea nr.44/1994 privind veteranii de război, precum şi unele drepturi ale invalizilor şi văduvelor de război, cu modificările şi completările ulterioare şi prin Legea nr.147/2000 privind reducerile acordate pensionarilor pentru transportul intern.
(9) Sumele de la bugetul de stat destinate Comitetului Olimpic Român sunt prevăzute în anexă la bugetul Ministerului Tineretului şi Sportului.

(10) Suma de 20,0 miliarde lei, prevăzută în bugetul Ministerului Afacerilor Externe la capitolul “Cultură, religie şi acţiuni privind activitatea sportivă şi de tineret”, se alocă pentru finanţarea activităţii Fundaţiei Culturale Române.

(11) Taxele poştale percepute de Compania Naţională “Poşta Română” - S.A. pentru prestaţiile reprezentând plata la domiciliul beneficiarilor a drepturilor de pensii, în anul 2002, nu pot depăşi 1,35% din valoarea sumelor plătite.

Art.18. - (1) Cheltuielile pentru servicii şi dezvoltare publică, locuinţe, mediu şi ape, care se finanţează de la bugetul de stat pe anul 2002, se stabilesc în sumă de 6.774,7 miliarde lei, din care: 231,9 miliarde lei cheltuieli de personal, 83,4 miliarde lei cheltuieli materiale şi servicii, 1.751,0 miliarde lei transferuri, 2.679,8 miliarde lei cheltuieli de capital şi 2.028,6 miliarde lei rambursări de credite şi plăţi de dobânzi şi comisioane aferente acestora.

(2) Cheltuielile pentru servicii şi dezvoltare publică, locuinţe, mediu şi ape, pe capitole de cheltuieli, sunt în sumă de 4.637,3 miliarde lei pentru servicii şi dezvoltare publică şi locuinţe şi 2.137,4 miliarde lei pentru mediu şi ape.

Art.19. - (1) Cheltuielile din bugetul de stat pentru acţiuni economice se stabilesc în sumă de 44.880,7 miliarde lei, din care: 1.136,5 miliarde lei cheltuieli de personal, 1.716,5 miliarde lei cheltuieli materiale şi servicii, 6.192,4 miliarde lei subvenţii, 701,0 miliarde lei prime, 21.907,0 miliarde lei transferuri, 5.508,2 miliarde lei cheltuieli de capital şi 7.719,1 miliarde lei rambursări de credite şi plăţi de dobânzi şi comisioane aferente acestora.

(2) Cheltuielile pentru acţiuni economice, pe capitole de cheltuieli, sunt în sumă de 7.484,5 miliarde lei pentru industrie, 11.617,2 miliarde lei pentru agricultură şi silvicultură, 18.669,1 miliarde lei pentru transporturi şi comunicaţii şi 7.109,9 miliarde lei pentru alte acţiuni economice.

(3) Din bugetul Ministerului Lucrărilor Publice, Transporturilor şi Locuinţei, de la cap.68.01 “Transporturi şi comunicaţii”, titlul “Transferuri” se finanţează şi cheltuielile aferente facilităţilor acordate elevilor şi studenţilor pentru transportul pe calea ferată şi metrou.
(4) Gestionarea Fondului de ameliorare a fondului funciar, constituit potrivit anexelor nr.1 şi 2 la Legea fondului funciar nr.18/1991, republicată, cu modificările ulterioare, se va face în condiţiile prevederilor legale şi se va utiliza pe baza normelor metodologice elaborate de Ministerul Agriculturii, Alimentaţiei şi Pădurilor, cu avizul Ministerului Administraţiei Publice.

(5) Cheltuielile destinate stimulării producţiei de export şi a exportului se stabilesc în sumă de 1.000,0 miliarde lei, din care:
a) 500,0 miliarde lei pentru stabilizarea ratei dobânzii la credite pe termen scurt, mediu şi lung, acordate de Banca de Export-Import a României EXIMBANK - S.A. şi de bănci pentru producţia de export şi pentru exportul de maşini, utilaje, instalaţii complexe şi executarea de obiective în străinătate, precum şi pentru alte exporturi creditate pe termen scurt, efectuate în anii 2001 şi 2002, potrivit prevederilor art.9 lit.c) şi ale art.10 lit.b) din Legea nr.96/2000 privind organizarea şi funcţionarea Băncii de Export-Import a României EXIMBANK - S.A. şi instrumentele specifice de susţinere a comerţului exterior;

b) 400,0 miliarde lei pentru stimularea realizării de obiective complexe şi a producţiei cu ciclu lung de fabricaţie, destinate exportului în condiţiile prevederilor art.5 lit.a) din Ordonanţa Guvernului nr.14/1995 privind unele măsuri pentru stimularea realizării de obiective complexe şi a producţiei cu ciclu lung de fabricaţie, destinate exportului, aprobată prin Legea nr.70/1996, şi în conformitate cu prevederile art.9 lit.a) şi c) şi ale art.10 lit.b) din Legea nr.96/2000, din care: 300,0 miliarde lei pentru acordarea de bonificaţii de dobândă, 50,0 miliarde lei fondul de garanţii de export şi 50,0 miliarde lei fondul pentru asigurarea şi reasigurarea creditelor de export pe termen scurt, mediu şi lung a garanţiilor de export şi a investiţiilor române în străinătate;

c) 100,0 miliarde lei fondul pentru asigurarea şi reasigurarea creditelor obţinute în vederea realizării de bunuri şi servicii destinate exportului  de mărfuri generale, altele decât cele prevăzute de Ordonanţa Guvernului nr.14/1995, potrivit prevederilor art.9 lit.d) din Legea nr.96/2000. 

 (6) În bugetul Ministerului pentru Întreprinderile Mici şi Mijlocii şi Cooperaţie sunt cuprinse şi sume pentru majorarea capitalului social al Fondului naţional de garantare a creditelor pentru întreprinderi mici şi mijlocii, potrivit legii.

Art.20. - (1) Cheltuielile pentru alte acţiuni, care se finanţează de la bugetul de stat pe anul 2002, se stabilesc în sumă de 5.498,9 miliarde lei, din care: 1.029,9 miliarde lei cheltuieli de personal, 1.092,5 miliarde lei cheltuieli materiale şi servicii, 88,7 miliarde lei subvenţii, 2.466,1 miliarde lei transferuri, 713,8 miliarde lei cheltuieli de capital şi 107,9 miliarde lei rambursări de credite, plăţi de dobânzi şi comisioane la credite.

(2) Cheltuielile pentru alte acţiuni, pe capitole de cheltuieli, sunt în sumă de 3.035,2 miliarde lei pentru cercetare ştiinţifică şi 2.463,7 miliarde lei pentru alte acţiuni.

(3) Ministerul Educaţiei şi Cercetării este autorizat, conform art.6 din Ordonanţa Guvernului nr.59/1997 cu privire la finanţarea, în sistem descentralizat, în domeniul ştiinţei, tehnologiei şi inovării, să angajeze pentru perioada 2002-2005 sume de până la 1.000,0 miliarde lei, în vederea finanţării multianuale a programelor de cercetare-dezvoltare şi stimulare a inovării, cuprinse în Planul naţional de cercetare-dezvoltare şi inovare.

Art.21. - La partea de cheltuieli a bugetului de stat se stabilesc şi se utilizează, pe bază de hotărâri ale Guvernului:

a) Fondul de rezervă bugetară la dispoziţia Guvernului, în sumă de 1.019,8 miliarde lei, care se foloseşte pentru finanţarea unor acţiuni şi sarcini intervenite în cursul anului în bugetul de stat şi în bugetele locale, cu menţinerea echilibrului bugetar. Alocarea de sume din Fondul de rezervă bugetară la dispoziţia Guvernului, pentru bugetele locale, se face prin majorarea sumelor defalcate sau a transferurilor de la bugetul de stat către bugetele locale pentru investiţii finanţate parţial din împrumuturi externe, după caz;

b) Fondul de intervenţie la dispoziţia Guvernului, în sumă de 700,0 miliarde lei se utilizează pentru lucrări operative de înlăturare a efectelor unor calamităţi naturale şi pentru acordarea de sprijin financiar familiilor sinistrate. Fondul de intervenţie la dispoziţia Guvernului poate fi majorat de Guvern din Fondul de rezervă bugetară la dispoziţia Guvernului, în funcţie de necesităţile privind asigurarea sumelor pentru înlăturarea efectelor calamităţilor naturale;

c) Fondul la dispoziţia Guvernului României pentru relaţiile cu Republica Moldova, în sumă de 118,0 miliarde lei, din care: 86,0 miliarde lei pentru proiecte economice şi culturale dintre România şi Republica Moldova şi 32,0 miliarde lei pentru plata retransmisiei emisiunilor Programului 1 al Societăţii Române de Televiziune pe teritoriul Republicii Moldova, conform Hotărârii Guvernului nr.605/1998, pentru care ordonator principal de credite este Societatea Română de Televiziune.

Art.22. - În anul 2002, prin bugetul de stat se vor acorda împrumuturi în sumă de 102,7 miliarde lei, din care: 50,0 miliarde lei pentru finalizarea unor obiective aprobate prin convenţii bilaterale şi acorduri interguvernamentale, 2,2 miliarde lei pentru persoanele care beneficiază de statutul de refugiat şi sunt lipsite de mijloace de existenţă şi 50,5 miliarde lei microcredite acordate persoanelor fizice care desfăşoară activităţi pe cont propriu, aducătoare de venituri, în vederea întreţinerii materiale.

Capitolul IV

Deficitul bugetar, datoria publică şi

împrumutul guvernamental

Art.23 - Deficitul bugetului de stat se stabileşte în sumă de 59.410,1 miliarde lei.

Art.24 - (1) Cheltuielile pentru dobânzile aferente datoriei publice se stabilesc în sumă de 61.712,2 miliarde lei, din care: 28.944,0 miliarde lei reprezintă dobânzi aferente datoriei publice interne, 7.345,0 miliarde lei dobânzi aferente datoriei publice externe, care, potrivit reglementărilor legale, se plătesc de la bugetul de stat, 10.753,8 miliarde lei cheltuieli ocazionate de emisiunea şi plasarea titlurilor de stat şi de riscul garanţiilor acordate de stat în condiţiile legii, 12.259,4 miliarde lei diferenţe de curs aferente datoriei publice externe, în care sunt incluse şi diferenţele de curs nefavorabile aferente rambursării ratelor şi dobânzilor scadente la împrumuturile externe contractate pentru susţinerea balanţei de plăţi şi pentru ajustare structurală şi 2.410,0 miliarde lei diferenţe de curs aferente datoriei publice interne.

(2) În cheltuielile pentru datoria publică se cuprind şi cheltuielile ocazionate în anul 2002 de stabilirea riscului de ţară (rating) prin agenţiile specializate.

(3) Se autorizează Ministerul Finanţelor Publice ca, pentru plata datoriei României către Polonia, decurgând din acordul guvernamental bilateral de cliring cu Polonia, să stabilească nivelul costurilor din lei în dolari S.U.A., aferente modernizării drumului comunal Cacica-Soloneţu Nou, în limita sumei de 1,8 milioane dolari S.U.A., alocată de partea poloneză acestui obiectiv conform Ordonanţei de urgenţă a Guvernului nr.7/1997 privind aprobarea Protocolului încheiat între Ministerul Finanţelor din România şi Ministerul Finanţelor din Republica Polonă în problema lichidării datoriei în valută convertibilă a României faţă de Republica Polonă, semnat la Bucureşti la 25 februarie 1997, aprobată prin Legea nr.92/1997, pe baza cursului de schimb leu/dolar S.U.A., comunicat de Banca Naţională a României, în vigoare la data emiterii facturii reprezentând executarea lucrărilor.
(4) Ministerul Lucrărilor Publice, Transporturilor şi Locuinţei va asigura din bugetul Fondului special al drumurilor publice resursele necesare reprezentând contribuţia părţii române în anul 2002 la execuţia obiectivului de investiţii “Modernizarea drumului comunal Cacica- Soloneţu Nou”, care se va realiza şi cu sprijin financiar acordat de Polonia.

(5) Guvernul, prin Ministerul Finanţelor Publice, este autorizat să contracteze împrumuturi de stat pentru finanţarea şi refinanţarea deficitelor bugetului de stat din anii anteriori şi din anul 2002, până la nivelul înregistrat la finele fiecărui an.
(6) În vederea asigurării finanţării temporare a deficitului curent al bugetului de stat pe anul 2002 din disponibilităţile aflate în contul general al trezoreriei statului, împrumuturile de stat pentru finanţarea şi refinanţarea deficitului bugetului de stat pot fi contractate independent de soldul contului general al trezoreriei statului.

(7) Fondurile necesare pentru plata în anul 2002 a sumelor rezultate din Acordul dintre Guvernul României şi Guvernul Regatului Suediei privind reglementarea pretenţiilor suedeze nesoluţionate, semnat la Bucureşti la 24 iunie 2001, se vor asigura din sumele încasate potrivit prevederilor art.1 din Ordonanţa de urgenţă a Guvernului nr.38/2000 privind unele măsuri pentru diminuarea datoriei publice interne, aprobată prin Legea nr.315/2001.

(8) În situaţia neconstituirii integrale a sumelor necesare potrivit alin.(7) se vor avansa sume de la bugetul de stat, subcapitolul “Cheltuieli ocazionate de emisiunea şi plasarea titlurilor de stat şi de riscul garanţiilor date de stat, în condiţiile legii”, urmând ca, pe măsura încasării sumelor potrivit art.1 din Ordonanţa de urgenţă a Guvernului nr.38/2000, să se reconstituie sumele alocate de la bugetul de stat. 

(9) În cazul în care, până la data de 31 decembrie 2002, nu se pot reconstitui integral sumele alocate de la bugetul de stat, acestea rămân cheltuieli ale acestui buget.

(10) Veniturile din privatizare şi din dividende, precum şi cele din valorificarea activelor bancare neperformante, rămase după deducerea cheltuielilor aprobate în bugetele instituţiilor publice implicate şi a celor prevăzute la alin.7, se vor utiliza în condiţiile prevederilor Ordonanţei de urgenţă a Guvernului nr.38/2000 privind unele măsuri pentru diminuarea datoriei publice interne, aprobată prin Legea nr.315/2001, cu excepţia celor reglementate prin Legea nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului.

Capitolul V

Dispoziţii referitoare la bugetele locale

Art.25. - Din impozitul pe venit încasat la bugetul de stat se stabilesc sume defalcate pentru echilibrarea bugetelor locale, reprezentând 9.277,9 miliarde lei, potrivit anexei nr.5, din care:
a) 4.374,8 miliarde lei pentru asigurarea ajutorului social şi ajutorului pentru încălzirea locuinţei, potrivit prevederilor Legii nr.416/2001 privind venitul minim garantat. Sumele respective se repartizează în cursul anului pe unităţi administrativ-teritoriale, respectiv pe sectoarele municipiului Bucureşti, prin hotărâre a consiliului judeţean, respectiv a Consiliului General al Municipiului Bucureşti, în funcţie de numărul de beneficiari şi nivelul ajutoarelor aprobate. Consiliile locale au obligaţia să asigure, cu prioritate, din bugetele locale, fonduri pentru plata ajutorului social şi ajutorului pentru încălzirea locuinţei;

b) 594,6 miliarde lei pentru finanţarea instituţiilor de cultură descentralizate începând cu anul 2002 şi plata contribuţiilor pentru personalul neclerical angajat în unităţile de cult din ţară, conform Ordonanţei Guvernului nr.82/2001 privind stabilirea unor forme de sprijin financiar pentru unităţile de cult, aparţinând cultelor religioase recunoscute din România. Sumele pentru asigurarea contribuţiilor pentru personalul neclerical se includ în bugetul propriu al judeţului, respectiv al municipiului Bucureşti, iar plata se face prin centrele de cult de care aparţine acesta. Instituţiile de cultură care trec în finanţarea autorităţilor administraţiei publice locale începând cu anul 2002 sunt prevăzute în anexa nr.6;

c) 1.092,4 miliarde lei pentru bugetele proprii ale judeţelor;

d) 3.216,1 miliarde lei se repartizează pe comune, oraşe şi municipii de către consiliul judeţean, prin hotărâre, cu prioritate acelor unităţi administrativ-teritoriale care înregistrează venituri proprii insuficiente, după consultarea primarilor şi cu asistenţa tehnică de specialitate a direcţiei generale a finanţelor publice.

Art.26. - Sumele defalcate din impozitul pe venit pentru subvenţionarea energiei termice livrată populaţiei, în sumă de 2.151,0 miliarde lei, prevăzută în anexa nr.7, se repartizează de către consiliul judeţean, pe unităţi administrativ-teritoriale, după consultarea primarilor, în funcţie de cantitatea de energie termică livrată populaţiei şi subvenţia aferentă, potrivit prevederilor Ordonanţei de urgenţă a Guvernului nr.115/2001 privind reglementarea unor măsuri de asigurare a fondurilor necesare furnizării energiei termice şi a gazelor naturale pentru populaţie. Eventualele economii înregistrate la sumele defalcate din impozitul pe venit pentru subvenţionarea energiei termice livrată populaţiei, ca urmare a aplicării prevederilor art.3 din Ordonanţa de urgenţă a Guvernului nr.115/2001, se utilizează pentru majorarea ajutoarelor pentru încălzirea locuinţei acordate populaţiei sau pentru retehnologizarea instalaţiilor pentru producerea şi/sau distribuţia energiei termice.

Art.27. - Criteriul de repartizare pe unităţi administrativ- teritoriale a sumelor defalcate din impozitul pe venit şi a celor din cota de 15% la dispoziţia consiliului judeţean pentru echilibrarea bugetelor locale este prevăzut în anexa nr.8.

 Art.28. - (1) În anul 2002 se acordă transferuri de la bugetul de stat către bugetele locale pentru investiţii finanţate parţial din împrumuturi externe în sumă de 1.900,0 miliarde lei.

(2) Ministerul Finanţelor Publice, împreună cu Ministerul Administraţiei Publice, va repartiza transferurile respective pe judeţe şi pe municipiul Bucureşti pentru finanţarea unor proiecte de investiţii care beneficiază de împrumuturi externe, potrivit acordurilor de împrumut încheiate cu organismele financiare internaţionale.

(3) În cazul obiectivelor de dezvoltare a utilităţilor municipale cu finanţare parţială din împrumuturi externe, în baza acordurilor încheiate de România cu organismele financiare internaţionale, pentru contractele încheiate cu finanţare mixtă din împrumuturi externe şi din fonduri locale, respectiv alocaţii din bugetele locale şi transferuri de la bugetul de stat, avansurile se acordă, în condiţiile prevăzute în contractele respective, potrivit acordurilor încheiate.

(4) Ordonatorii principali de credite ai bugetelor locale care beneficiază de transferuri din bugetul de stat pentru investiţii finanţate parţial din împrumuturi externe, au obligaţia să analizeze lunar execuţia lucrărilor de investiţii şi, în situaţia constatării de fonduri disponibile, să propună Ministerului Finanţelor Publice reîntregirea transferurilor de la bugetul de stat, prevăzute în poziţie globală.

Art.29. - (1) Finanţarea cheltuielilor instituţiilor de învăţământ preuniversitar de stat, cu excepţia manualelor şi a celor prevăzute la art.XIII alin.(1) lit.a)-e) din Ordonanţa de urgenţă a Guvernului nr.32/2001 pentru reglementarea unor probleme financiare, aprobată prin Legea nr.374/2001, creşelor şi centrelor judeţene şi locale de consultanţă agricolă se asigură din bugetele locale ale unităţilor administrativ-teritoriale în a căror rază acestea îşi desfăşoară activitatea.

(2) Pentru finanţarea cheltuielilor instituţiilor de învăţământ preuniversitar de stat, creşelor, centrelor judeţene şi locale de consultanţă agricolă, precum şi a celor aferente susţinerii sistemului de protecţie a drepturilor copilului şi a persoanelor cu handicap, din taxa pe valoarea adăugată se stabilesc sume defalcate pentru bugetele locale ale unităţilor administrativ-teritoriale, în sumă de 31.218,7 miliarde lei, potrivit anexelor nr.9, 9a şi 9b.

(3) Sumele destinate pentru finanţarea cheltuielilor instituţiilor de învăţământ preuniversitar de stat, creşelor, centrelor judeţene şi locale  de consultanţă agricolă, precum şi a celor aferente susţinerii sistemului de protecţie a drepturilor copilului şi a persoanelor cu handicap se repartizează pe comune, oraşe, municipii, sectoare ale municipiului Bucureşti, judeţ şi municipiul Bucureşti, de către consiliul judeţean, repectiv Consiliul General al Municipiului Bucureşti, prin hotărâre şi cu asistenţa tehnică de specialitate a direcţiei generale a finanţelor publice şi, după caz, a inspectoratului şcolar judeţean sau inspectoratului judeţean pentru persoane cu handicap.

(4) Din sumele defalcate din taxa pe valoarea adăugată pentru bugetele locale pentru susţinerea sistemului de protecţie a persoanelor cu handicap, prevăzute pentru judeţul Dâmboviţa, se asigură şi sumele necesare în vederea aplicării prevederilor art.4 din Ordonanţa Guvernului nr.72/1999 pentru ratificarea Acordului-cadru de împrumut dintre România şi Fondul de Dezvoltare Socială al Consiliului Europei, aprobată prin Legea nr.55/2000.

(5) Pentru finanţarea cheltuielilor instituţiilor de învăţământ preuniversitar de stat, creşelor, centrelor judeţene şi locale de consultanţă agricolă şi cultură, pe lângă sumele defalcate de la bugetul de stat, autorităţile administraţiei publice locale vor aloca şi sume din bugetele proprii ale acestora.
(6) Numărul maxim de posturi finanţat pentru învăţământul preuniversitar de stat şi unităţile de cult este prevăzut în anexa nr.10.

(7) Din bugetele locale se suportă şi cheltuielile aferente facilităţilor de transport feroviar pe liniile interne pentru personalul didactic preuniversitar, potrivit prevederilor art.107 alin.(4) din Legea nr.128/1997 privind statutul personalului didactic. 
Art.30. - Categoriile de venituri şi cheltuieli aferente bugetelor locale pe anul 2002 sunt prevăzute în anexa nr.11.

Art.31. - (1) Serviciile publice comunitare pentru situaţii de urgenţă şi de evidenţă a persoanelor se vor organiza, potrivit prevederilor Ordonanţei Guvernului nr.88/2001 privind înfiinţarea, organizarea şi funcţionarea serviciilor publice comunitare pentru situaţii de urgenţă şi Ordonanţei Guvernului nr.84/2001 privind înfiinţarea, organizarea şi funcţionarea serviciilor publice comunitare de evidenţă a persoanelor, în subordinea autorităţilor administraţiei publice locale şi se vor finanţa din bugetele acestora, după aprobarea prin hotărâre a Guvernului, a protocoalelor de predare-primire a activităţilor respective.

(2) Ministerul Finanţelor Publice este autorizat să introducă modificările rezultate în urma acţiunii de predare-primire a acestor activităţi în volumul şi structura bugetului de stat, bugetelor locale şi bugetelor Ministerului de Interne şi Ministerului Administraţiei Publice.

Art.32. - Regiile autonome de interes local care în anul 2002 se transformă, în condiţiile legii, în societăţi comerciale vor plăti la bugetele locale impozit pe profit şi vărsăminte din profitul net aferent perioadei în care au funcţionat ca regii autonome şi impozit pe profit aferent perioadei din an în care funcţionează ca societăţi comerciale. În anii următori transformării în societăţi comerciale impozitul pe profit se plăteşte la bugetul de stat, în condiţiile prevederilor Ordonanţei Guvernului nr.70/1994 privind impozitul pe profit, republicată, cu modificările şi completările ulterioare.

Capitolul VI

Bugetele fondurilor speciale

Art.33. - (1) Veniturile şi cheltuielile bugetului Fondului pentru asigurări sociale de sănătate pe anul 2002, constituit în baza prevederilor Legii nr.145/1997 privind asigurările sociale de sănătate, cu modificările şi completările ulterioare, sunt prevăzute în anexa nr.12.

(2) La stabilirea sumelor care se prevăd în contractele ce se încheie de către spitale cu casele de asigurări de sănătate pentru plata serviciilor medicale se au în vedere şi cheltuielile aferente instalării aparaturii de înaltă performanţă achiziţionate din credite externe cu garanţia statului.

(3) Prevederile art.12 şi art.14 din prezenta lege se aplică şi bugetului Fondului pentru asigurări sociale de sănătate.

Art.34. - (1) Veniturile şi cheltuielile bugetului Fondului special pentru dezvoltarea sistemului energetic pe anul 2002, constituit în baza prevederilor Ordonanţei Guvernului nr.29/1994, aprobată prin Legea nr.136/1994, cu modificările ulterioare, sunt cuprinse în anexa nr.13.

(2) Sumele prevăzute în bugetul Fondului special pentru dezvoltarea sistemului energetic, reprezentând transferuri către bugetele locale, defalcate pe judeţe prin anexa nr.13a, se repartizează pe unităţi administrativ-teritoriale de către consiliul judeţean, prin hotărâre, cu consultarea primarilor.

Art.35. - (1) Veniturile şi cheltuielile bugetului Fondului special al drumurilor publice pe anul 2002, constituit în baza prevederilor Legii nr.118/1996, republicată, cu modificările ulterioare, sunt prevăzute în anexa nr.14.

(2) Repartizarea pe judeţe a cotei din Fondul special al drumurilor publice, destinată drumurilor judeţene şi celor de interes local, se face de către Ministerul Lucrărilor Publice, Transporturilor şi Locuinţei, în conformitate cu prevederile art.9 din Legea nr.118/1996, republicată, cu modificările ulterioare, cu consultarea preşedinţilor de consilii judeţene.

Art.36. - (1) Veniturile şi cheltuielile bugetului Fondului special pentru protejarea asiguraţilor pe anul 2002, constituit în baza prevederilor Legii nr.136/1995 privind asigurările şi reasigurările în România, sunt prevăzute în anexa nr.15.

(2) Gestionarea şi utilizarea Fondului de protejare a asiguraţilor se face de către Comisia de Supraveghere a Asiguraţilor, în conformitate cu prevederile art.45, alin.(4) din Legea 32/2000 privind societăţile de asigurare şi supravegherea asigurărilor.

(3) Pentru exerciţiul financiar din anul 2002 cota procentuală ce se aplică asupra volumului de prime brute încasate de societăţile comerciale de asigurare, asigurare-reasigurare şi reasigurare este stabilită la 1,5%.

(4) Fondul de protejare a asiguraţilor se păstrează în contul general al trezoreriei statului, iar dobânzile la disponibilităţile fondului vor fi utilizate ca sursă de venit a fondului pentru plata despăgubirilor şi sumelor asigurate în caz de faliment al societăţilor comerciale din domeniul asigurărilor.

(5) Disponibilităţile rămase neutilizate din Fondul de protejare a asiguraţilor, la sfârşitul anului financiar, se reportează în anul financiar următor cu aceeaşi destinaţie.
Capitolul VII

Dispoziţii referitoare la agenţii economici
Art.37. - (1) Regiile autonome, societăţile şi companiile naţionale, institutele naţionale de cercetare-dezvoltare care funcţionează în baza Ordonanţei Guvernului nr.25/1995 privind reglementarea organizării şi finanţării activităţii de cercetare-dezvoltare, aprobată şi modificată prin Legea nr.51/1996, cu modificările ulterioare, şi celelalte societăţi comerciale pot efectua anual, în limita unei cote de până la 1,5%, aplicată asupra fondului de salarii realizat anual, aferent salariaţilor cu contract individual de muncă, cheltuieli care sunt deductibile la calculul profitului impozabil, pentru funcţionarea corespunzătoare a unor activităţi sau unităţi aflate în administrarea acestora potrivit legii, şi anume: grădiniţe, creşe, dispensare, cabinete medicale, servicii de sănătate acordate în cazul bolilor profesionale şi al accidentelor de muncă până la internarea într-o unitate sanitară, muzee, cantine, baze sportive, cluburi, cămine de nefamilişti, precum şi pentru şcolile pe care le au sub patronaj.
(2) În cadrul aceleiaşi limite prevăzute la alin.(1) unităţile menţionate pot aloca sume şi pentru: acoperirea unei părţi din cheltuielile ocazionate de procurarea unor daruri pentru copiii salariaţilor; acoperirea parţială a costului transportului la şi de la locul de muncă al salariaţilor; suportarea parţială a costului biletelor de tratament sau de odihnă pentru salariaţii proprii şi pentru membrii de familie ai acestora, inclusiv al transportului; acordarea de ajutoare pentru înmormântare; acordarea de ajutoare unor salariaţi care au suferit pierderi însemnate în gospodăriile proprii ca urmare a calamităţilor naturale, pentru acoperirea unei părţi din cheltuieli în cazul unor boli grave sau incurabile, precum şi pentru contribuţia la fondurile de intervenţie ale asociaţiei profesionale, potrivit prevederilor art.51 din Legea minelor nr.61/1998.

(3) Persoanele fizice care desfăşoară activităţi independente şi care obţin venituri comerciale sau venituri din profesii liberale, precum şi asociaţiile fără personalitate juridică, care îşi desfăşoară activitatea cu salariaţi cu contract individual de muncă pot efectua, în limita unei cote de 1,5% din drepturile salariale realizate anual pentru salariaţii în cauză, cheltuieli care sunt deductibile fiscal la calculul venitului net, pentru destinaţiile prevăzute la alin.(2).

(4) Cheltuielile de natura celor prevăzute la alin.(1) şi (2), inclusiv cele suportate din transferurile pentru protecţia socială, acordate de către regiile autonome, societăţile şi companiile naţionale subvenţionate de la bugetul de stat sau care primesc transferuri de la bugetul de stat, precum şi de către societăţile comerciale subvenţionate de la bugetul de stat, se prevăd în bugetele de venituri şi cheltuieli ale acestora, la nivelul stabilit şi aprobat de către Guvern.

(5) Veniturile de natura celor prevăzute la alin.(2) şi (3), realizate de salariaţi, nu se supun impozitării şi completează prevederile Ordonanţei Guvernului nr.7/2001 privind impozitul pe venit.

(6) Pentru regiile autonome, societăţile şi companiile naţionale, institutele naţionale de cercetare-dezvoltare care funcţionează în baza Ordonanţei Guvernului nr.25/1995, subvenţionate de la bugetul de stat, precum şi pentru societăţile comerciale subvenţionate de la bugetul de stat şi societăţile comerciale cu capital de stat, care au prevăzut în actul constitutiv de înfiinţare aprobarea bugetului de venituri şi cheltuieli prin hotărâre a Guvernului, cheltuielile de protocol, reclamă şi publicitate sunt deductibile fiscal în limitele aprobate prin legile care le reglementează şi se aprobă de către Guvern o dată cu aprobarea bugetelor de venituri şi cheltuieli ale acestora.

Art.38. - (1) Regiile autonome, societăţile şi companiile naţionale pot emite titluri negociabile numai cu aprobarea Ministerului Finanţelor Publice, pe baza propunerilor prezentate de ministere, consilii locale, judeţene şi de Consiliul General al Municipiului Bucureşti, după caz.

(2) Titlurile negociabile pot fi obligaţiuni sau orice alte titluri de credit, stabilite de Ministerul Finanţelor Publice.

Capitolul VIII 

Responsabilităţi în aplicarea legii

Art.39. - Guvernul răspunde de realizarea prevederilor bugetare, scop în care examinează periodic situaţia financiară pe economie, execuţia bugetară şi stabileşte măsuri pentru menţinerea sau îmbunătăţirea echilibrului bugetar, după caz.

Art.40. - Guvernul poate aproba, prin hotărâre, modificări în structură şi între ordonatorii principali de credite, cu încadrarea în nivelul total al intrărilor de credite externe, cuprinse în anexa nr.2, în funcţie de derularea programelor de împrumut extern, aprobate potrivit legii. Prevederile din anexa nr.3 privind intrările de credite externe reprezintă limite maxime ce nu pot fi depăşite.

Art.41. - Fondurile externe nerambursabile cuprinse în bugetele ordonatorilor principali de credite au caracter previzional şi se vor derula potrivit acordurilor încheiate cu partenerii externi.
Art.42. - (1) La propunerea justificată a ordonatorilor principali de credite, în funcţie de derularea procesului investiţional şi de evoluţia preţurilor, se autorizează Guvernul, prin Ministerul Finanţelor Publice, să aprobe, până la data de 31 octombrie 2002, modificări în listele de investiţii, anexe la bugetele ministerelor şi ale celorlalte organe de specialitate ale administraţiei publice centrale, cu excepţia poziţiei “Alte cheltuieli de investiţii”, la care se pot aproba modificări numai la cheltuielile privind proiectarea şi execuţia consolidărilor şi intervenţiilor pentru prevenirea sau înlăturarea efectelor produse de acţiuni accidentale şi calamităţi naturale, cuprinse la această poziţie, cu încadrarea în cheltuielile de capital aprobate la capitolul respectiv, conform clasificaţiei funcţionale.
(2) Limitele valorice privind competenţa de aprobare a documentaţiilor tehnico-economice, prevăzute în Legea nr.72/1996 privind finanţele publice, se modifică pentru anul 2002 conform prevederilor din anexa nr.16.
Art.43. - (1) Ordonatorii principali de credite au obligaţia să analizeze lunar situaţia creditelor bugetare aprobate prin bugetul de stat pe anul 2002, pentru care, în baza unor dispoziţii legale sau a altor cauze, acţiunile şi sarcinile au fost ori pot fi anulate sau amânate, şi să propună Ministerului Finanţelor Publice anularea creditelor respective.

(2) Fondul de rezervă bugetară la dispoziţia Guvernului se majorează cu creditele bugetare anulate potrivit prevederilor alin.(1). 

Art.44. - (1) În bugetele ordonatorilor principali de credite sunt prevăzute, după caz, şi sumele reprezentând contribuţia Guvernului României la realizarea programelor şi proiectelor cu finanţare internaţională.

(2) Ordonatorii principali de credite au obligaţia ca, în cadrul creditelor bugetare aprobate pe anul 2002, să asigure integral şi cu prioritate fondurile necesare reprezentând componenta locală aferentă derulării programelor şi proiectelor cu finanţare internaţională.

(3) Se interzice ordonatorilor principali de credite să efectueze virări de credite bugetare de la titlul “Transferuri”, alineatele “Programe cu finanţare rambursabilă”, “Programe comunitare” şi “Programe cu finanţare nerambursabilă” la celelalte alineate şi articole de cheltuieli ale aceluiaşi capitol sau la alte capitole bugetare.

(4) Din sumele prevăzute în bugetele ordonatorilor principali de credite, la alineatul “Programe cu finanţare nerambursabilă” pentru cofinanţarea acţiunilor aferente Programului Naţional de Aderare a României la Uniunea Europeană se pot efectua cheltuieli curente şi de capital pentru derularea corespunzătoare a obiectivelor cuprinse în Program.
(5) Sumele reprezentând contribuţia Guvernului la realizarea obiectivelor de investiţii cu finanţare externă de la titlul “Cheltuieli de capital” nu pot fi redistribuite la alte obiective de investiţii.

Art.45. - Ordonatorii de credite au obligaţia ca, în cadrul prevederilor bugetare aprobate, să asigure cu prioritate plata facturilor reprezentând consumurile de energie electrică şi termică şi de gaze naturale de la titlul “Cheltuieli materiale şi servicii”.

Art.46. - (1) Sumele destinate plăţii cotizaţiilor şi contribuţiilor la organisme internaţionale, aprobate potrivit prevederilor legale, inclusiv plăţii eventualelor comisioane bancare percepute de băncile străine corespondente ale Băncii Naţionale a României pentru efectuarea transferurilor valutare aferente, sunt prevăzute în bugetele ordonatorilor principali de credite la titlul “Transferuri”. Contribuţia României la organisme financiar-bancare internaţionale, stabilită potrivit dispoziţiilor legale în vigoare, se asigură din bugetul Ministerului Finanţelor Publice.
(2) În vederea asigurării plăţii la scadenţă a cotizaţiilor şi contribuţiilor la organisme internaţionale şi la organisme financiar-bancare internaţionale, precum şi a rambursărilor de credite externe, plăţilor de dobânzi şi a comisioanelor aferente acestora, ordonatorii principali de credite pot efectua, înainte de angajarea cheltuielilor, virări de credite bugetare de la celelalte titluri de cheltuieli din cadrul aceluiaşi capitol, în cursul întregului an.

(3) Se interzice ordonatorilor principali de credite să efectueze virări de credite bugetare de la titlul “Rambursări de credite, plăţi de dobânzi şi comisioane la credite” la celelalte titluri de cheltuieli din cadrul aceluiaşi capitol sau la alte capitole bugetare, precum şi între alineatele articolului de cheltuieli “Rambursări de credite externe şi plăţi de dobânzi şi comisioane la creditele externe contractate de ordonatorii de credite”.

Art.47. - (1) Ordonatorii principali şi secundari de credite vor aproba şi vor transmite instituţiilor publice din subordine bugetele pe structura de cheltuieli prevăzută în anexa nr.3, în termen de 15 zile de la data publicării prezentei legi în Monitorul Oficial al României, Partea I.

(2) În cadrul termenului prevăzut la alin.(1) Guvernul va aproba bugetele de venituri şi cheltuieli pe anul 2002 ale regiilor autonome, societăţilor sau companiilor naţionale, societăţilor comerciale subvenţionate de la bugetul de stat şi institutelor naţionale de cercetare-dezvoltare care funcţionează în baza Ordonanţei Guvernului nr.25/1995, la propunerea ministerelor şi a altor organe centrale coordonatoare, precum şi bugetele de venituri şi cheltuieli pe anul 2002 ale societăţilor comerciale cu capital de stat care au această prevedere în actul constitutiv.
Art.48. - Ordonatorii principali de credite pot delega dreptul de a aproba folosirea şi repartizarea creditelor bugetare înlocuitorilor de drept ai acestora, precum şi altor persoane împuternicite special în acest scop.

Capitolul IX

Dispoziţii finale

Art.49. - (1) În anul 2002 sunt deductibile la calculul profitului impozabil cheltuielile corespunzătoare tichetelor de masă repartizate de către unităţile emitente, autorizate potrivit Legii nr.142/1998 privind acordarea tichetelor de masă, şi acordate de către angajatori, în limita valorii nominale prevăzute de lege, unui număr maxim de 1.126.000 salariaţi în trimestrul I, 1.226.000 salariaţi în trimestrul II, 1.326.000 salariaţi în trimestrul III şi 1.426.000 salariaţi în trimestrul IV. 

(2) Unităţile emitente pot elibera tichete de masă pentru un număr de salariaţi mai mare decât cel prevăzut în autorizaţie numai în cazul în care aceştia aparţin unor categorii de angajatori care realizează activităţi nonprofit.

(3) Instituţiile publice finanţate integral sau din venituri extrabugetare şi alocaţii din bugetul de stat, bugetele locale şi bugetul fondului de asigurări sociale de sănătate nu pot să-şi prevadă în bugetele proprii, aprobate conform legii, sume pentru acordarea tichetelor de masă. 

(4) În anul 2002 cadrele militare, militarii angajaţi pe bază de contract şi salariaţii civili, care au dreptul la hrană potrivit normelor prevăzute de Ordonanţa Guvernului nr.26/1994 privind drepturile de hrană, în timp de pace, ale personalului din sectorul de apărare naţională, ordine publică şi siguranţă naţională, aprobată şi modificată prin Legea nr.143/1994, atunci când nu beneficiază de alimente primesc în locul acestora contravaloarea drepturilor de hrană indexată corespunzător creşterii salariilor aprobată pentru sectorul bugetar în anul 2002.

Art.50. - (1) Până la data de 15 decembrie 2002 contravaloarea în lei a garanţiilor reţinute în cotă de 10% din valoarea utilajelor livrate la Combinatul minier de îmbogăţire a minereurilor acide cu conţinut de fier de la Krivoi Rog-Ucraina se compensează cu obligaţiile de plată datorate la bugetul de stat până la data de 31 decembrie 2001 şi neachitate de către societăţile comerciale furnizoare, iar majorările de întârziere aferente acestor obligaţii datorate până la data compensării se scutesc la plată. Procedura de compensare se realizează de către organele fiscale teritoriale cu condiţia încheierii în prealabil a unei convenţii între fiecare societate comercială furnizoare şi Ministerul Industriei şi Resurselor, prin care să se prevadă obligaţia expresă a acestor societăţi de a aduce furnitura livrată, pe cheltuiala proprie, într-o nouă garanţie care să expire o dată cu garanţia externă. Ministerul Industriei şi Resurselor va confirma suma garanţiilor reţinute, actualizate la cursul de schimb valutar, comunicat de Banca Naţională a României, în vigoare la data compensării.

(2) Dacă societăţile comerciale care au beneficiat de compensarea obligaţiilor bugetare conform alin.(1) nu îşi îndeplinesc obligaţiile asumate în convenţie, acestea vor restitui contravaloarea garanţiilor compensate, actualizate la cursul de schimb valutar, comunicat de Banca Naţională a României în vigoare la data restituirii garanţiei. Recuperarea acestor sume, ce constituie venituri la bugetul de stat, se face de către organele fiscale teritoriale competente ale Ministerului Finanţelor Publice, în baza convenţiei care constituie titlu executoriu.

(3) În procedura de compensare prevăzută la alin.(1) nu sunt cuprinse societăţile comerciale debitoare aflate în procedura de dizolvare-lichidare sau reorganizare judiciară şi faliment, după caz, conform prevederilor legale în vigoare.
(4) Ministerul Finanţelor Publice, împreună cu Ministerul Industriei şi Resurselor sunt autorizate să elaboreze precizări metodologice pentru aplicarea prevederilor prezentului articol, în termen de 30 de zile de la data publicării prezentei legi în Monitorul Oficial al României, Partea I.
Art.51. - (1) Cheltuielile privind despăgubirile, inclusiv cele provenite din aplicarea impozitelor, taxelor şi a celorlalte venituri ale bugetului de stat, alte daune stabilite ca fiind datorate de Ministerul Finanţelor Publice, în nume propriu sau în reprezentarea interesului statului, pe baza hotărârilor definitive ale instanţelor judecătoreşti, precum şi obligaţiile băneşti ale statului român, născute din aplicarea Convenţiei europene a drepturilor omului şi constatate prin acorduri de soluţionare amiabilă, prin decizii ale Comitetului Miniştrilor al Consiliului Europei şi hotărâri ale Curţii Europene a Drepturilor Omului, se acoperă de către Ministerul Finanţelor Publice, pe bază de documente legale, din sumele prevăzute cu această destinaţie în bugetul de stat pe anul 2002.
(2) Din sumele prevăzute în bugetul Ministerului Finanţelor Publice pentru despăgubiri civile, precum şi pentru cheltuieli judiciare şi extrajudiciare derivate din acţiuni în reprezentarea intereselor statului, potrivit dispoziţiilor legale, se asigură şi fondurile necesare în vederea aplicării Legii nr.9/1998 privind acordarea de compensaţii cetăţenilor români pentru bunurile trecute în proprietatea statului bulgar în urma aplicării Tratatului dintre România şi Bulgaria, semnat la Craiova la 7 septembrie 1940.
Art.52. - (1) Pentru proiectele de investiţii finanţate din credite externe contractate de statul român de la organismele financiare internaţionale - Banca Europeană pentru Reconstrucţie şi Dezvoltare, Banca Internaţională pentru Reconstrucţie şi Dezvoltare, Banca Europeană de Investiţii, Banca de Dezvoltare a Consiliului Europei şi altele – echivalentul în valuta împrumutului al părţii în lei, reprezentând contribuţia părţii române la finanţarea acestor proiecte, este cel valabil la data încheierii acordurilor de împrumut dintre România şi organismele financiare respective şi poate fi modificat pe parcursul executării lucrărilor cu diferenţele rezultate din actualizarea valorii totale a proiectelor, în funcţie de evoluţia indicelui preţurilor de consum total, comunicat de Institutul Naţional de Statistică, pe propria răspundere a ordonatorilor principali de credite şi a unităţilor beneficiare de împrumut extern. 

(2) În cazul schimbării statutului juridic al beneficiarilor finali de credite externe contractate de statul român de la organismele financiare internaţionale, menţionate la alin.(1), transferurile de la bugetul de stat către bugetele locale pentru investiţii finanţate parţial din credite externe şi, după caz, alocaţiile din bugetele locale, reprezentând parţial contribuţia părţii române la finanţarea acestor proiecte vor fi asigurate în continuare în măsura în care Ministerul Finanţelor Publice a avizat schimbarea statutului juridic.

 (3) Cheltuielile suplimentare rezultate în condiţiile alin.(1), precum şi eventualele depăşiri provenite din modificarea unor dispoziţii legale în domeniul impozitelor şi taxelor aferente proiectelor pe parcursul derulării acestora, se finanţează din bugetul de stat, bugetele locale sau din surse proprii ale beneficiarilor finali ai împrumuturilor externe, după caz, până la finalizarea proiectelor respective.

Art.53. - Guvernul poate prezenta Parlamentului, până la data de 30 noiembrie 2002, propuneri de rectificare a bugetului de stat şi a bugetelor fondurilor speciale pe anul 2002, ca urmare a schimbărilor intervenite în evoluţia indicatorilor macroeconomici, a unor măsuri fiscale, a adaptării legislaţiei la condiţiile economiei de piaţă sau a altor cauze justificate.

Art.54. - Anexele nr.1-16 fac parte integrantă din prezenta lege.

Această lege a fost adoptată de Camera Deputaţilor şi de Senat în şedinţa comună din ...................................................... 2002, cu respectarea prevederilor art.74 alin.(2) din Constituţia României.

